Iordache a debutat în noul sezon competițional la Cupa Saint-Étienne în Franța și a concurat două integrale ușurate la paralele și bârnă, chiar și așa românca a obținut cele mai mari note din concurs. Ea a fost selectată să participe la Campionatele europene de gimnastică individuală din 2017 alături de noile senioare Olivia Cîmpian și Ioana Crișan, dar și alături de Cătălina Ponor. Iordache nu a fost încă pregătită să concureze la individual compus din cauza unei accidentări la talpă (accidentare care a măcinat-o de la Jocurile Olimpice de vară din 2012 - fasceita plantară), evoluând astfel doar la paralele și bârnă. În calificări, exercițiul de la paralele a fost bun, însă nu suficient pentru a accede în finală. La bârnă, Iordache a obținut cea mai mare notă din concurs, 14.566, calificându-se de pe prima poziție. În finală, totul a mers în favoarea româncei până la coborâre, acolo unde Iordache nu a putut controla eficient aterizarea și a fost penalizată cu aproape un punct. Chiar și așa, Larisa a urcat pe podium, cucerind medalia de bronz. Dezamăgită de ratarea aurului, Iordache a declarat imediat după concurs, ”"Mă bucur că am ajuns pe podium la Europene, având în vedere toate cele întâmplate în ultimele două luni, cu doar o luna de pregătire, dar am pierdut fix pe greșeala mea și nu mi-o pot ierta. Sunt într-un fel dezamăgita de mine, puteam să fac o coborâre foarte buna de pe bârnă și eram foarte sus."”